
SCARLET WILSON

Verdt å vente på

Oversatt av Jan Ingar Vik

Miniserie: Nattskift i Barcelona


Byen sover dypt, men nattpersonalet på Santa Aelinas sykehus er alltid på vakt for pasientene sine – og for hverandre. Dette er del en i miniserien Nattskift i Barcelona. 

Scarlet Wilson skrev sin første fortelling da hun var åtte år gammel, og siden fortsatte hun å skrive. Hun har arbeidet i helsetjenesten i tjue år, som utdannet sykepleier og helsesøster. Scarlet arbeider nå i folkehelsetjenesten og bor på vestkysten av Skottland sammen med sin forlovede og deres to sønner. Det å skrive legeromaner og kjærlighetsromaner er en drøm som har gått i oppfyllelse for henne.


Til mine forfatterkolleger Tina Beckett, Louisa Heaton

og Traci Douglass, med takk for at dere gjør dette

til en lett reise!


1

Hjertet til Caitlin McKenzie hoppet over flere enn ett slag da hun løp opp den siste trappen og åpnet døren til helikopterplattformen på taket til St Aelinaʼs. Lysene fra Barcelona glitret rundt henne mot den mørke nattehimmelen. Vinden fikk tak i håret hennes, og hestehalen flagret rundt i den varme maivinden.

Vanligvis elsket hun denne utsikten. Det var ikke mange mennesker som visste at dette var tilfluktsstedet hennes. Når ting ble for mye i operasjonssalen, når stresset og påkjenningen ved jobben truet med å slå sprekker i den sterke fasaden, da flyktet Caitlin alltid opp til taket på Santa Aelina universitetssykehus i Barcelona. Herfra kunne hun se ut over byen og konturen av Sagrada Familia, løfte blikket mot Castell de Montjuïc eller snu seg og se ut over havet og noen ganger drømme seg hjem til Skottland, hvor temperaturen var mye lavere.

Ingen ville egentlig tro henne, men hun kunne ikke unngå å se likhetene mellom Glasgow og Barcelona. Begge var pulserende storbyer, fylt av fargerike skikkelser, flernasjonale innbyggere, fantastiske restauranter og barer og en livsglede hun hadde vanskeligheter med å beskrive med ord.

Barcelona hadde ønsket denne skotske jenta velkommen med en varm omfavnelse, og hun kom til å være takknemlig for alltid. Det hadde tatt henne noen år å finne seg til rette. Hun hadde etter hvert mestret språket, og spesialistrollen som hjertekirurg på sykehuset betydde at hun kunne ta imot henvisninger fra hele Spania.

Akkurat som denne.

Hun slikket de tørre leppene og knyttet hendene mens hun så på de blinkende lysene på helikopteret som var på vei inn.

Hun kunne ikke fatte at hun var i ferd med å få kontakt med Javier Torres igjen. Det hadde gått tolv lange år. Det prikket i huden hennes, og det skyldtes ikke den kraftige vinden fra det innkommende helikopteret.

Det skyldtes minnet om å våkne ved siden av den utrolig kjekke mannen med de mørkebrune øynene. Magen vred seg. De hadde vært rivaler gjennom hele tiden sammen på det medisinske fakultetet i London, og konstant presset hverandre for å vinne over den andre. Det var nådeløst, men merkelig nyttig. Caitlin hadde aldri sluttet å arbeide hardt. Tanken på at noen lå i hælene på henne for å få de beste plasseringene og de beste mulighetene hadde holdt henne på toppen. Da hun bodde hjemme, hadde hun alltid holdt hodet lavt og unngått å komme i skuddlinjen mellom de kranglende foreldrene, som knapt la merke til at hun var der og som aldri oppmuntret henne. Det å tiltrekke seg oppmerksomheten fra den kjekke, spanske unge mannen hadde virket merkelig for Caitlin. Men han hadde vært oppriktig mot henne helt fra begynnelsen. «Jeg holder øye med deg. Bortsett fra meg, er du den mest begavede i klassen. Jeg må sørge for at du holder deg ved siden av meg og ikke foran meg», ertet han noen dager etter at de møttes, og deretter de neste seks årene.

Hun kunne trygt si at Javier Torres hadde drevet henne fullstendig til vanvidd. Han utfordret henne, spurte henne ut, ertet henne og kranglet med henne av og til. De hadde til og med noen høylytte tretter, til fornøyelse for resten av klassen. Men han hadde alltid respektert henne, og hun ham. Ved hver eksamen sjekket hun sine egne karakterer først, og deretter Javiers. Han var den eneste som kunne måle seg med henne.

Natten de tilbrakte sammen etter at de var ferdig med utdannelsen var resultatet av flere år med fortrengt tiltrekning, lettelse, opprømthet og utmattelse, sammen med noen flasker dyr champagne. Det var en natt hun aldri, aldri kom til å glemme – uttrykket i blikket hans, følelsen av huden hans mot hennes, mangelen på hemninger og de overveldende følelsene av endelig å knytte seg til sin perfekte rival. Men da solen sto opp etter flere timer med varme, virket det som om gløden hun hadde kjent tidligere forsvant. De forvirrede følelsene og den pinlige stemningen neste morgen hadde sittet som en kald, tung klump i brystet hennes hele tiden etterpå. Og hvis Caitlin kunne ha gått tilbake og gjort om på den morgenen, så ville hun ha gjort det. Det ville kanskje ikke ha endret det endelige utfallet med hastig farvel og tapet av nærheten deres, men hun ville i hvert fall ha prøvd.

Og da ville hun kanskje ikke fortsatt ha leget et knust hjerte.

Herregud, så dramatisk.

Hun ristet på hodet av seg selv idet helikopteret gikk inn for landing. Dette handlet ikke om henne. Dette handlet ikke om ham. Dette handlet om det faktum at pasienten hun hadde gått med på å undersøke og eventuelt operere, var søsteren til Javier, Natalia.

Forespørselen hadde ikke kommet fra Javier. Den hadde kommet fra grevinnen, Condesa de Maravilla, moren til Javier og Natalia.

Javier kunne ikke operere, eller behandle, sin egen søster, og Caitlin undret på om han hadde anbefalt henne til moren sin, men det var kanskje å tøye det for langt.

Hun hadde hele tiden visst at det var sannsynlig at deres veier ville krysse hverandre på et eller annet tidspunkt da hun kom for å bo og arbeide i hjemlandet hans. De hadde felles pasienter. Assistentene deres henviste ofte pasienter mellom seg, på deres vegne. Men Spania var sentralt for mesteparten av Europa, så henvisninger kom også fra andre kilder. Caitlins utmerkede rykte, i tillegg til en nylig utviklet prosedyre innen hjerteklaffkirurgi, betydde at hennes kirurgiske ferdigheter var beundret overalt.

Hun var stolt av seg selv. Hun vokste opp i en liten leilighet i Glasgow, sammen med en mor og far som hadde gått inn og ut av livet hennes, så det betydde at Caitlin hadde arbeidet hardt for å sikre seg et stipend så hun kunne få plass ved et medisinsk fakultet i London. De fleste av skolekameratene var blitt overrasket over valget hennes. Med karakterene sine kunne hun enkelt ha klart kravene til hvilket som helst av de medisinske fakultetene i Skottland, men i stedet hadde hun valgt å studere i England, hvor studiene var dyrere. Men Caitlin hadde vært fast bestemt på å studere der. Det medisinske fakultetet i London var tilknyttet et velrenommert sykehus hvor hjertekirurgien utmerket seg. Hun hadde visst fra tidlig alder hvor hun ville at karrieren skulle gå, og utdannelsen ved det medisinske fakultetet betydde at Caitlin hadde møtt alle de rette menneskene, lært fra de beste og skapt mange kontakter som ville hjelpe henne med karrieren.

Hun hadde måttet undertegne en kontrakt som gikk ut på at hun ikke skulle ha noen deltidsjobb ved siden av studiene. Universitetet ville at alle studentene deres skulle bruke all sin tid på studiene. Men stipendet hadde bare dekket semesteravgifter, bøker og husvære. Caitlin måtte spise også. Så da Javier kom inn i bokhandelen og oppdaget hemmeligheten hennes, ble Caitlin urolig. Den største rivalen hennes hadde nå en sjanse til å få henne utvist fra universitetet.

Hun var blitt syk av bekymring da han klistret på seg et smil og gikk mot henne. «Ser ut til at du arbeider?» sa han med et ertende blikk.

«Jeg er nødt til å spise», var alt hun klarte å si, før hun tok den største bunken av bøker hun klarte å bære og gikk i den andre retningen.

Han fulgte henne rundt i den stille butikken mens hun plasserte bøkene i hyllene. «Er det hit du går etter undervisningen? Jeg trodde du tok ekstraundervisning – eller leste.»

«Jeg leser tidlig om morgenen», glefset hun. «Det er ikke nok timer i døgnet til å gjøre alt jeg trenger å gjøre.» Hun smalnet blikket og stirret hardt på ham. «Det er ikke alle av oss som drypper av gull.»

Javier så lamslått på henne. Så lente han seg tilbake og så på henne igjen.

«Kommer du til å rapportere meg?» glefset hun.

Svaret hans kom øyeblikkelig. «Hvorfor skulle jeg gjøre det? Hvordan kan jeg få bevist at jeg er den beste kirurgen hvis jeg får deg sparket ut?» Han hevet øyebrynene, snudde seg og gikk ut av døren, mens hjertet hennes banket vilt.

Og det var det hele. Javier holdt ord. Han fortalte ingen om jobben til Caitlin, og unnskyldte henne til og med noen ganger da hun gikk glipp av ikke-obligatoriske laboratorieøvelser på grunn av skift på jobben. Og hjelpen hans betydde at Caitlin var i stand til å studere og arbeide for å kunne beholde plassen sin på sine drømmers medisinske fakultet.

Hun kom alltid til å føle at hun sto i gjeld til ham for det. Og det tynget henne enda mer.

Håret hennes kastet vilt på seg, og hestehalen hadde ingen sjanse til å holde seg på plass i den voldsomme vinden fra rotorbladene på helikopteret der det landet.

Noen støvpartikler traff henne i øynene, og hun snudde på hodet mens hun gned dem vekk. Ironien var at hun kunne gjøre dette med lukkede øyne. Hun hadde gjort dette utallige ganger, og den eneste forskjellen i kveld var pasienten.

En varm hånd la seg på skulderen hennes. «Ok, doktor?»

Marco, en av ekkokardiografi-teknikerne, sto ved siden av henne. Hun nikket og blunket noen ganger. Så gikk hun frem til helikopterdøren og skjøv den opp med armen.

En kvinnelig stemme begynte øyeblikkelig å snakke. Det var legen som sto for overføringen – en alvorlig kvinne i midten av førtiårene. Denne kvinnen var vant til helikopterreiser. Hun fortsatte å snakke og formidlet medisinske detaljer mens hun skjøv enden av båren mot Caitlin. Hjulene på båren kom automatisk ned mot bakken da hun og Marco dro båren ut. Et annet medlem av teamet til Caitlin dukket opp og tok imot den bærbare monitoren og oksygensylinderen som deretter ble festet på båren. Legen fortsatte å snakke, og ga alle informasjoner om pasienten – hjertefrekvens, blodtrykk, oksygenmetning og resultatene fra den siste røntgenundersøkelsen.

Til tross for støyen, vinden og mørket, var fokuset til Caitlin urokkelig rettet mot pasienten sin – Natalia Torres. Det lange, svarte håret var slapt og fuktig, og huden var blekere enn vanlig. Men det mørke blikket var strålende og interessert, og hånden hennes grep straks tak i Caitlins. «Hola, mi amiga», sa hun med et smil i ansiktet.

Caitlin bøyde seg og kysset Natalia på kinnet mens hun gjengjeldte hilsenen på spansk. Hun hadde kjent Natalia helt siden hun møtte Javier atten år tidligere. Hun hadde til og med tilbrakt noen ferier på det store familiegodset i Spania og blitt enda bedre kjent med søsteren til Javier. De hadde holdt kontakten og møtt hverandre til lunsj eller middag noen ganger i året når det var mulig. Vennskapet deres hadde ergret Javier. Han sukket og sa at han nå måtte takle at søsteren hans var blitt bestevenninne med rivalen. Men Javier ble sjelden nevnt når de to kvinnene snakket sammen. Det var tydelig at Natalia innså at det hadde skjedd noe mellom dem en gang, men hun stilte ingen spørsmål, noe Caitlin alltid hadde vært takknemlig for.

Legen hoppet ned fra helikopteret, og Caitlin begynte å gå ved siden av båren, slik hun alltid gjorde, for å få pasienten sin ned i fjerde etasje og kardiologiavdelingen så raskt som mulig, men noe stoppet henne. Hun kunne ikke engang si hva det var. Det var som en elektrisk ladning. Et lyn fra himmelen som bare hun kunne se.

Helikopterrotorene hadde senket farten, men de hadde ikke stoppet helt ennå. Men hun kunne ane at det var noen andre der på taket sammen med henne.

Hun var bevisst den tynne, rosa legedrakten som klamret seg til hver kurve av kroppen og det uregjerlige håret som danset rundt ansiktet. Da hun snudde seg, dro hun av strikken rundt hestehalen, og stivnet til.

Den svarte og gylne hårstrikken falt ut av hånden hennes.

Javier. Javier hadde kommet ut fra pilotsetet i helikopteret. Var Javier piloten? Hun hadde ikke engang sett mot personen i pilotsetet – støvet hadde distrahert henne, og hun hadde ikke et eneste sekund forestilt seg at det kunne være noen hun kjente.

Hun klarte ikke å røre på seg. Det brune blikket hans var låst fast til hennes. Hun så alt av ham i løpet av et øyeblikk. Hvit skjorte, mørk bukse, kort, mørk jakke som var fylt av de brede skuldrene. Buksen bølget mot de muskuløse lårene hans i vinden.

På universitetet hadde de begge vært løpere. De løp langs veiene og stiene på latterlige tidspunkt både om dagen og natten, for de visste at en frisk kropp og et friskt sinn bidro til en god hjerte-kar-helse. Det var tydelig at Javier, i likhet med henne, fortsatt løp.

Alt dette oppfattet hun i løpet av et øyeblikk.

Da hun så på ansiktet hans, kunne hun se noe annet i det mørke blikket – bekymring. Selvfølgelig. Han var her jo sammen med søsteren sin. Operasjonen av Natalia kom til å bli komplisert og måtte planlegges omhyggelig. Caitlin hadde satt av to hele uker til forberedelser for å kunne vurdere Natalia grundig, og for å være sikker på hvordan hun skulle fortsette. Som kirurg forsto han risikoene på en måte de fleste andre ikke gjorde.

Hun burde være flau. Sist hun så Javier, var han naken, og det samme var hun. I hodet sitt hadde hun alltid forestilt seg at hun kom til å møte ham igjen en dag, trolig på en konferanse sammen med sine medstudenter. I de dagdrømmene hadde hun selvsagt vært kledd i en flott drakt, med høyhælte sko, perfekt sminke og det kastanjebrune håret i en temmet frisyre. De drømmelignende forestillingene dukket vanligvis opp sent på kvelden, etter et glass vin, mens hun lå i pyjamasen. Men ei jente kunne jo drømme, ikke sant?

Javier blunket. Den lille bevegelsen brakte henne tilbake til den virkelige verdenen. En av munnvikene hans var bøyd oppover. Moret han seg over at hun hadde stivnet til og sto og stirret på ham?

Et gufs av kald luft fikk kroppen hennes til å reagere. Hun løp for å nå igjen båren, og fikk høre mer av rapporten fra personalet som sto for overføringen.

Tankene svirret, men nå måtte hun konsentrere seg om pasienten, ikke mannen på taket. Det var latterlig. Selvsagt ønsket han å overvåke tilstanden til søsteren.

Men sjokket over å se ham igjen fikk kroppen hennes til å reagere på en måte hun ikke hadde ventet seg. Huden sitret. Som om en hær marsjerte i formasjon over hver eneste celle. Det påvirket fokuset og konsentrasjonen hennes, og vekket en million minner som hun normalt holdt stengt inni seg.

En av fingrene hans som strøk nedover ryggraden hennes mens de lå sammenfiltret i sengen. Munnen hans som kysset henne nederst på halsen. Kjeven hans med skjeggstubbene som skrapte mot huden på kinnet hennes. Alt som var blitt preget inn i hjernen hennes de siste tolv årene og som nektet å fjerne seg.

En del av hjernen hennes kunne fortsatt egentlig ikke forstå hvordan det hele hadde skjedd. Medstudentene hadde alltid kalt dem overfladiske venner. Og de hadde rett. Hun hadde bare aldri forestilt seg at så mye hadde boblet under overflaten mellom dem og bare ventet på å bryte frem. Og da det gjorde det …

Det var ikke slik at hun hadde levd som en nonne etter den natten sammen med Javier. Hun hadde datet, hadde hatt noen kortvarige forhold, og så en langvarig katastrofe. Problemet var at ingen av mennene hadde levd opp til det hun hadde opplevd og delt med Javier.

Noen ganger undret hun på om hun hadde romantisert den natten, mintes altfor mye med en hengivenhet som egentlig ikke hadde vært der. Men den pinlige stemningen mellom dem morgenen etter var ikke til å ta feil av. Den forferdelige følelsen var også preget inn i hjernen hennes.

Hun hadde vært defensiv. Desperat etter ikke å miste ansikt overfor rivalen sin. Hun sa de første ordene som falt henne inn, og gjorde den lidenskapelige natten deres om til noe mye mindre. «Vel, nå har vi i hvert fall fått det ut av systemet vårt», prøvde hun å spøke. «Nå kan vi gå tilbake og gjøre det vi gjør best – slåss om de beste rollene og mulighetene.»

Ansiktet hans var uttrykksløst. Men han hadde mumlet noe om at han var enig, og hun lot som om hjertet hennes ikke falt rett ned til de bare føttene der hun kravlet rundt for å finne klærne sine. Det øyeblikket hadde sittet fast hos henne altfor lenge.

Hun tenkte igjen på hvordan munnviken hans nettopp bøyde seg opp i et skjevt smil. Hvorfor var Javier her? For å leke med henne? De hadde praktisk talt hatt null kontakt i tolv år. Men kanskje han, som hun selv, nettopp hadde opplevd et tilbakeblikk til den natten.

Det ville gi henne litt mer betryggelse. Å vite at den natten som hun aldri hadde glemt var preget inn i hjernen hans på samme måte som den var i hennes. Men etter tolv år var det usannsynlig.

Javier hadde alltid likt å overraske henne. Hun burde ha ventet dette. Det pleide å være slik at hun kjente denne mannen like godt som baksiden av sin egen hånd. Tolv år kunne vel ikke ha forandret ham så mye?

Heisdøren lukket seg bak henne og brakte henne vekk fra Javier for denne gang. Hun kikket på monitoren for å se på hjerteslagene til Natalia. For en som Caitlin fortalte avlesningen av hjertefrekvensen like mye som en bruksanvisning.

Døren åpnet seg igjen i den toppmoderne hjerteavdelingen. Caitlin visste hvor heldig hun var som jobbet her. I Spania var det to hjerteavdelinger som alle holdt høyt. Den ene var her, St Aelinaʼs midt i Barcelona, og den andre var i Madrid, den avdelingen som Javier arbeidet ved.

De hadde alltid prøvd å imponere hverandre tidligere. Han hadde helt klart hørt om hjerteklaff-forskningen hennes. Men hun var temmelig sikker på at Javier drev med sin egen hjerteforskning. Det var foruroligende at han var her. Hvor mye kom han til å være i nærheten?

Hun grøsset litt da sjokket over å se ham igjen kom tilbake. Hun kikket ned mens hun skjøv båren langs korridoren til det private rommet som allerede var gjort klart.

«Ok?» Marco så på henne fra den andre siden av båren. Den erfarne, eldre ekkoteknikeren gikk ikke glipp av noe.

Caitlin kikket ned på den rosa drakten sin igjen, og skar en grimase mens hun nikket raskt til Marco. Hun dro håret bakover og lette forgjeves i lommene etter en ny hårstrikk. Hvis det fortsatte på denne måten kom hun til å ende opp med en vanlig gummistrikk i håret, og det ville ikke bli første gangen. Sminken hennes hadde sannsynligvis forsvunnet for omkring seks timer siden. Hun visste ikke; hun hadde ikke fått noen sjanse til å tenke på utseendet siden hun dusjet og kledde på seg klokken seks i morges. Ikke engang de flerfargede skoene som var varemerket hennes på jobben, moret henne. Det spilte ingen rolle at hun hadde rundt ti forskjellige par, og at de var like komfortable som tøfler. Hele utseendet hennes var omtrent så langt unna den meldingen hun hadde ønsket å gi Javier Torres neste gang hun så ham som overhodet mulig.

Men det var for sent nå.

Hun klistret på seg et bredt smil i og berørte armen til Natalia idet båren trillet inn på rommet. Det var det største i fjerde etasje. Alt overvåkingsutstyret var installert, og et bredt, internt vindu ga et klart utsyn mot sykepleierskranken, men kunne bli tildekket hvis nødvendig. Det var et tilstøtende, lett tilgjengelig toalett, og selv om dette var et sykehus, hadde  grevinnen allerede ordnet med en privat kokk og et team av private sykepleiere som skulle hjelpe til med pleien av Natalia.

I det strålende lyset så Natalia enda blekere ut. For en kvinne som normalt hadde en gyllen hudfarge, var det påtagelig. Caitlin gjorde seg ferdig med instruksjonene og nikket til resten av teamet da de flyttet Natalia over til den mer komfortable sykehussengen og la henne til rette der.

Caitlin konsentrerte seg om pasienten. Tilstanden til Natalia var alvorlig. Hun trengte operasjon – det var ingen tvil om det. De siste prøvene kom til å sette sammen de siste bitene i puslespillet og fortelle hvor komplisert operasjonen kom til å bli og, først og fremst, sjansen til å lykkes. Caitlin var nervøs. Hun hadde tenkt seg godt om før hun tok imot henvisningen. Hun kjente Natalia og betraktet henne som en venninne. Men Natalia var ikke et familiemedlem eller Caitlins beste venn i verden. Hun visste også at hun var den beste legen i Spania når det gjaldt dette spesielle problemet. Det ga ingen mening å sende henne noe annet sted. Så selv om de hadde kjent hverandre i mange år, var hun sikker på at hun var den som var best skikket til å behandle Natalia.

«Jeg er glad for at du kom trygt frem hit. Hvordan var helikopterreisen?» spurte hun.

Natalia smilte. «Med broren min som pilot ville jeg ikke våge å si noe annet enn at den var veldig fin.»

Caitlin prøvde å undertrykke alle spørsmålene hun egentlig ønsket å stille om hvordan og hvorfor Javier hadde landet på taket til St Aelinaʼs.

«Hva kan jeg gjøre for at du skal få det mer komfortabelt?»

Natalia blunket, hun var tydelig trett. «Hold broren min beskjeftiget. Han kommer til å irritere seg over hver minste detalj. Jeg setter virkelig pris på at du gikk med på å bli kirurgen min. Du er trolig det eneste mennesket som kan holde ham i sjakk. Alle andre ville han sannsynligvis plage i hjel med spørsmål.»

Caitlin var ikke sikker på hvordan hun skulle holde Javier beskjeftiget. Tankene fløy til et sted hvor de definitivt ikke burde dra, og hun kunne merke at hun rødmet. Hun kunne ikke la slike tanker komme inn i hjernen. Hun hadde ingen anelse om Javier var i noe forhold. For alt hun visste kunne han være gift. Men ordene til Natalia gjorde henne nysgjerrig. Var det noe annet som foregikk?

Hun gikk ut av rommet da den private kokken dukket opp med et lett måltid til Natalia. Hun hadde andre pasienter å undersøke, og prøveresultater som skulle sjekkes.

Caitlin gikk til kontoret sitt i enden av hjerteavdelingen. Hun var heldig; det lå i et hjørne, med to brede vinduer med utsikt over byen. Hennes egen leilighet hadde ikke den samme utsikten, men siden hun tilbrakte mer tid på kontoret enn hjemme i leiligheten, betydde ikke det egentlig noe. Hun hadde en komfortabel sovesofa på kontoret sitt, i tillegg til et innebygd skap hvor hun hadde noen reserveklær og toalettsaker, og et tilstøtende baderom med dusj.

Hun åpnet skapet og kikket på blandingen av klær der inne. Noen profesjonelle jakker, skjørt og bluser. Noen kjoler. Noen yogabukser, noen legedrakter, løpeutstyr, en jeans og noen overdeler.

Ikke noe spesielt. Ingenting som ville ha den virkningen hun kunne ønske.

Hun stirret ut mot den mørke, glitrende byen og svor en stille ed. Hvorfor lot hun i det hele tatt tankene gå dit? For alt hun visste hadde Javier tatt av i helikopteret sitt igjen og var halvveis tilbake dit han hadde kommet fra.

Hun sukket og satte seg. Så slo hun på datamaskinen og begynte på en ny e-post. Så snart hun begynte å konsentrere seg, gikk alle tankene til pasientene. Den delen av hjernen som fokuserte på Javier ble nødt til å vente.

En time senere drev det en lukt inn i kontoret. Caitlin gned seg på nesen og lurte på om hun innbilte seg ting. Noen øyeblikk senere dukket en skygge opp på gulvet. Hun kikket opp. Javier sto i døråpningen med en tallerken i hendene.

Det så ut til at han ikke hadde reist likevel.

*

Han hadde visst at dette kom til å skje – at han kom til å miste taleevnen bare ved å være i nærheten av Caitlin igjen.

Ett blikk mot henne på taket etter tolv lange år hadde bokstavelig talt tatt pusten fra ham.

«Jeg bringer gaver», sa han, med en tafatthet som fikk ham til å krympe seg. Tolv år siden han sist så henne. Jenta som hadde vært hans beste rival og, selv om hun ikke visste det, hans beste venn. Jenta som hadde stjålet hjertet hans. Den stolte, uavhengige og livlige skotske jenta som hadde kommet inn i livet hans på det medisinske fakultetet. Og han burde aldri ha latt henne slippe ut derfra igjen.

Tjuetre år gamle Javier hadde vært en absolutt tosk.

Nå var hun her. På kontoret sitt. Det stedet hun hadde kjempet for, arbeidet hardt for og med rette vunnet. Han kunne ikke vært stoltere – selv om han selvsagt aldri kunne si det til henne. Da kunne hun komme til å føle seg som hun hadde seiret, og Caitlin var uutholdelig når hun følte seg som en seierherre. Han smilte nesten ved tanken.

Hun blunket og reiste seg. «Hei», var alt som kom ut mellom leppene hennes.

Kanskje hjernen hennes var like forvirret som hans var akkurat nå.

Han tok noen nølende skritt inn på kontoret hennes, og håpet at han klarte å holde den normale, selvsikre forkledningen på plass.

Han holdt frem tallerkenen. «Jeg ba kokken vår lage favorittene dine, som en takk.»

Hun gikk bort til ham og kikket ned på tallerkenen. Han håpet at den hvite sjokoladen og bringebærmuffinsene overfalt sansene hennes på alle de rette måtene. Det var et dårlig forsøk på bestikkelse, men han ville prøve alle metoder.

«Jeg er overrasket over at du husker det», sa hun lavt.

Han kjente et stikk i hjertet. Hadde hun virkelig trodd at han ville glemme de små detaljene ved henne som var preget inn i ham? «Hvorfor skulle jeg glemme det?»

Kroppen hennes skalv litt. Det var en utilsiktet tyngde ved de ordene som hun ikke hadde ventet. Og han visste øyeblikkelig at hun ikke var klar for dette. Ikke nå. Ikke her. Hun hadde pasienter å konsentrere seg om.

Hun løftet blikket og stirret på ham et øyeblikk. Han hadde ingen anelse om hva som foregikk bak de grønne øynene hennes der de så opp og ned langs hele kroppen hans på en måte som fikk ham til å føle det som hun kledde av ham. Men stemmen var munter da hun snakket. «Ny jobb, Javier? Å fly private charterturer? Håper det er godt betalt.»

Hun spøkte med ham. Noe de hadde pleid å gjøre regelmessig. Han hadde en merkelig følelse av å komme hjem. Han kikket ned på antrekket sitt og holdt ut hendene. «Visste ikke at det så ut som en uniform. Tenkte ikke da jeg gjorde meg klar. Antar at jeg bare prøver å være en vanlig kar.» Han prøvde å skjule smilet sitt.

«Får en greve lov til å være en vanlig kar?»

Dette var slik det pleide å være. På det medisinske fakultetet var det knapt noen som visste at han var fra en rik, aristokratisk familie. Men Caitlin visste det. Og hadde aldri en eneste gang prøvd å bruke det til sin fordel. Det hadde faktisk den motsatte virkningen på henne, og ved de anledningene han tilbød å hjelpe henne økonomisk når han visste at hun strevde, så nektet hun blankt. Hun hadde altfor mye stolthet til noensinne å be om hjelp.

Han himlet med øynene og nikket mot muffinsene. «Ja da, en vanlig kar med en personlig kokk. Når helsen til søsteren står på spill, er det lov med bestikkelser, vet du.»

Hun møtte blikket hans. Det var ikke så mye der. Tolv tapte år mellom dem. Hun løftet en muffins fra tallerkenen og gikk rundt skrivebordet. Så gjorde hun tegn mot stolen på den andre siden idet hun gikk og satte på kaffemaskinen.

Han kunne ane at hun prøvde å avgjøre hvordan hun skulle takle dette. Han hadde dukket opp uventet. De hadde ikke hatt noen kontakt etter den siste pinlige morgenen etter uteksamineringen. Han hadde gjenopplevd den dagen om igjen og om igjen i hodet sitt så mange ganger. Det hadde virket klart at Caitlin mente de gjorde en tabbe; hun hadde kommet med en rask bemerkning, som at de fikk det i hvert fall ut av systemet og kunne bli rivaler igjen. Han hadde ikke sagt et ord. Hadde ikke fortalt henne hvor mye det nedverdiget det som hadde skjedd mellom dem, og hvordan hun aldri ville komme ut av systemet hans. Han hadde gitt slipp på de sårede følelsene, for han ønsket å respektere ønskene hennes, men den raske avslutningen var blitt preget inn i sjelen hans. Han hadde mistet det mennesket som han hadde stått nærmest i seks år.

Han kunne ikke noe for det. Blikket hans gikk mot den venstre hånden hennes. Ingen ring. Følelsen av lettelse var uventet overveldende.

Latterlig. Og han visste det. Han visste også at mangelen på ring ikke behøvde å bety noe som helst. Caitlin kunne godt være gift uten at hun ønsket å gå med noen ring – hun var tross alt kirurg. Hun kunne også være i et langvarig forhold. Men han kunne ikke noe for at han håpet hun ikke var det … uansett hvor overfladisk det gjorde ham.

Han gjorde en håndbevegelse rundt i rommet. «Hjørnekontor? De må like deg.»

«Selvsagt gjør de det. Jeg er den skinnende stjernen deres.»

Det var noe ved måten hun sa de ordene på. Selvtilliten hennes som hadde brakt ham hit.

«Du har gjort det virkelig bra.» Han sa ordene med en antydning til stolthet. Når en annen lege nevnte Caitlin, sa han alltid at de hadde studert sammen, og at hun var en dyktig kirurg.

«Jeg liker å tro det.» Øynene hennes smalnet. Hun begynte å bli mistenksom over all tørrpraten.

«Vi burde ta igjen det forsømte.»

Hun løftet øyebrynene.

«Jeg mener, tolv år er lang tid. Du kan være gift, skilt, mor til ti.»

Øynene hennes ble store. Hun hadde tydelig ikke ventet denne typen utspørring. «Ingenting av det nevnte», sa hun raskt. Hun pekte mot en liten rad av figurer fra en populær science-fiction film. «Kan du ikke se at jeg har et imperium å ta meg av?»

Han lo og bøyde seg fremover. «Samler du fortsatt på disse?» Han kunne ikke fatte det. Caitlin hadde alltid vært en tilhenger av science-fiction. Han pleide å le av gleden hennes over å finne de da tretti år gamle figurene. Det virket som lidenskapen hennes fortsatt var der.

Han kunne ikke late som han ikke var lettet over at hun ikke var lykkelig gift. Kanskje det var egoistisk.

«Hva gjør du her, Javier?» spurte Caitlin da hun plasserte et par kopper under maskinen og helte kaffe og melk i koppene.

Han lo lavt. «Hva tror du jeg gjør her? Jeg er her for å forsikre meg om at behandlingen av søsteren min går bra.»

Hun løftet et bryn, og da han innså hvordan det hørtes ut, løftet han den ene hånden.

Han sukket. «Det var en plan som ble til i siste øyeblikk. Tilstanden til Natalia forverret seg raskere enn ventet. Som du vet, er det ikke mange hjertekirurger, så det ga mening for meg å hjelpe til med overføringen. Jeg ville ikke hyre noe firma utenfra – vi prøver å holde oppholdet vårt her hemmelig for å unngå medieinteresse. Jeg ønsker å være her under operasjonen hennes, og etterpå, for å forsikre meg om at alt går bra. Men ikke vær redd; jeg kommer ikke til å bli uvirksom. Jeg har spurt om jeg kan få arbeide midlertidige nattskift på St Aelinaʼs.»

Hun så ut som han hadde stukket henne. «Hvem spurte du?»

«Sjefen din, Louisa Gerard. Hun var glad for tilbudet. Du har tydeligvis en kollega med mammapermisjon og en annen som er langtidssykemeldt.» Han ga henne et beroligende smil. «Ta det med ro. Hun har fortalt meg at jeg må føye meg etter deg som avdelingsleder.»

Hun så ikke ut til å like denne nyheten. Kanskje hun etter tolv år fortsatt ikke kunne utstå å ha ham i nærheten. Dette kunne bli mer pinlig enn han hadde trodd. Han hadde forestilt seg at hun måtte ha innsett at han kom til å være i nærheten da hun aksepterte henvisningen om å foreta operasjonen av Natalia.

Caitlin kom med kaffekoppene og kikket på dataskjermen. De anspente skuldrene slappet av litt. «Louisa har ikke snakket med meg i kveld. Men jeg kan se at hun sendte meg en e-post. Jeg antar den gjelder deg.»

«Jeg anbefalte deg til å foreta operasjonen. Du er den beste. Du vet at du er den beste – vel, bortsett fra meg.» Han kom med en kort latter da han tok opp kaffekoppen.

Caitlin stirret ham rett inn i øynene mens hun dro av papiret rundt muffinsen. Den skotske aksenten var kraftigere enn vanlig. «Jeg forstår at egoet ditt ikke har forandret seg særlig mye.»

Han rettet seg opp, for han visste hva som kom etterpå. Aksenten til Caitlin ble kraftigere når hun var irritert.

«Er du her for å kontrollere meg? Stoler du ikke på at jeg kan operere søsteren din?»

Javier ble overrasket. «Jeg ville ikke ha sagt til moren min at du var den beste hvis jeg hadde noen tvil om det.» Han tvilte ikke et sekund på ferdighetene eller kompetansen hennes. Hun var en oppadgående stjerne. Hun hadde allerede fått publisert en rekke artikler om teknikken som hun hadde utviklet når det gjaldt hjerteklaffkirurgi. Der var ikke en eneste annen person på planeten som han ville betro søsterens liv.

«Men jeg trenger ikke din hjelp», sa hun bestemt. «Jeg skal holde deg informert om hvordan det går med Natalia. Du vet at du ikke kan ha noe med behandlingen av søsteren din å gjøre.»

«Jeg vet det», sa han. «Men er dette egentlig så uvanlig? De fleste familier ønsker å være i nærheten hvis en av deres kjære skal gjennomgå en stor operasjon. Hvorfor skulle dette være noe annerledes?» Han begynte å bli irritert. Dette gikk ikke akkurat som planlagt. Men så hadde det heller ikke vært særlig lang tid til å legge planer. «Jeg ble også fortalt at dere på grunn av sykemelding og mammapermisjon hadde en venteliste – en som de ønsket å få ned ved å foreta noen operasjoner om natten.»

Caitlin blunket. Hun kjente ham bedre enn dette, og hun hatet at folk prøvde å lure henne.

«Så, kan jeg vente at grevinnen kommer også?»

Hun flyttet ubehagelig på seg i stolen, og visste straks at det var en tabbe. Det var problemet ved å kjenne noen så godt. Hun kjente ham like godt som han kjente henne. Hun visste at han ikke var helt sannferdig. Han sukket igjen. «Nei.»

«Hvorfor ikke?»

«Moren min er hjemme og tar seg av eiendommen. Jeg er her fordi Natalia ba meg bli med henne. Hun visste at moren vår ikke kunne komme.»

Caitlin smalnet blikket. «Dette må ha vært en avgjørelse som ble tatt på veldig kort varsel. Har du ikke dine egne pasienter å ta deg av i Madrid?»

«Jo, selvsagt har jeg det. Men jeg har et team som kan ta seg av det under mitt fravær. De vet at jeg trenger å være her sammen med søsteren min.»

Caitlin la hodet på skakke og ga ham et rart blikk. «Hvorfor tar moren din seg av eiendommen?»

Det gikk kaldt gjennom ham. Hun visste det ikke. Han hadde antatt at hun kunne ha sett noe i pressen. Eller at Natalia hadde fortalt henne det. Men han hadde ingen anelse om hvor mye kontakt hun hadde hatt med søsteren hans.

Han slikket seg på leppene og tok en slurk av kaffen. Det hjalp ikke mot den tørre følelsen i munnen. Han løftet hodet igjen og sa de ordene som fortsatt gjorde vondt. «Faren min døde uventet for tre år siden. Natalia har drevet eiendommen siden, og gjør en utmerket jobb. Men jeg er redd for at alt det ekstra stresset har forverret tilstanden hennes.» Han ga henne et sørgmodig smil. «Jeg arvet tittelen i tillegg til eiendommen. Foreldrene mine, og nå Natalia, har tillatt meg å virkeliggjøre drømmen om å bli kirurg, men til slutt blir jeg nødt til å dra hjem og overta. Moren min gjør jobben midlertidig. Men når Natalia kommer seg etter operasjonen, skal jeg ta henne med hjem og begynne å forberede meg til å ta over ansvaret.»

Caitlin sank tilbake i stolen. Hun var tydelig lamslått av ordene hans. Hun rynket pannen og ristet på hodet. «Jeg er så lei for det. Jeg hadde ingen anelse om faren din. Jeg spøkte da jeg kalte deg greven – akkurat slik jeg alltid gjorde før.»

Hun var flau over tabben, og han nikket forsonende. «Det er i orden.»

Hun bøyde seg fremover. «Men det er ikke i orden. Du kan ikke gi opp det du gjør. Det er altfor viktig. Altfor mange mennesker trenger din hjelp. Ferdighetene våre er unike, Javier. Vi kan ikke erstattes på et blunk; det tar mange år å lære seg det vi kan.»

«Jeg vet det», sa han med tungt hjerte. «Og jeg har vært igjennom dette i hodet mitt en million ganger. Men jeg må sette familien først. Ingen andre kan gjøre det.»

Hun satt som naglet til stolen. Han så på henne mens hun tydelig fordøyde det han nettopp hadde fortalt henne. Han var overrasket over at hun ikke hadde visst om faren hans. Han kjente et smertefullt stikk dypt inni seg. Kanskje hun ikke visste om resten av historien hans heller. Den langvarige, og deretter brutte forlovelsen med en familievenninne – en forlovelse som moren og faren hans hadde samtykket i. Men han hadde aldri egentlig elsket hertuginne Elisabeth, og heller ikke hun ham. Han hadde prøvd så godt han kunne å elske henne, føle noe som lignet den tilknytningen han hadde hatt til Caitlin. Bruddet deres var et sjokk for foreldrene hans, og Javier kjente skyldfølelse over at det kanskje hadde hatt en del å si for helsen til faren.

Javier hadde aldri egentlig vært i stand til å forklare tingene skikkelig. Hvordan kunne han fortelle foreldrene at det ʼperfekteʼ paret, mannen som kom til å bli greve og kvinnen som allerede var hertuginne i Tyskland, og som var pressens yndlinger, rett og slett ikke elsket hverandre? Elisabeth var intelligent, pen og sjarmerende; foreldrene hans hadde forgudet henne. Overalt de var kom fotografer for å ta bilder, og alle spurte om bryllupsdatoen som aldri ble noe av.

For verden utenfor virket de som eventyrparet. Men Javier visste bedre. Eventyr var aldri virkelige. Han hadde prøvd to ganger. Og feilet sørgelig begge gangene.

I et glimt så han for seg Caitlin der hun lå ved siden av ham i sengen, med det kastanjebrune håret utover puten og pusten hennes mot halsen hans der han stirret på de små fregnene på nesen.

Minnet ga ham en støkk, og han reiste seg akkurat idet Caitlin begynte å snakke. «Du vet at jeg vil ta godt vare på søsteren din, Javier. Du kan stole på meg.»

Men han hadde allerede snudd seg vekk. Kanskje dette ikke hadde vært noen god idé likevel. Hvis han arbeidet her de neste ukene, kom han sannsynligvis til å bli oversvømt av minner om Caitlin. Venninnen som hadde angret på natten deres sammen. Den natten som var blitt innprentet i hjernen hans for alltid.

Da han kom frem til døren, begynte telefonen å ringe. Han hørte Caitlin ta den. Stemmen hennes var rolig, men han la merke til stakkato ord og visste øyeblikkelig at noe var galt. Hun la på røret igjen. «Har Louisa klarert deg? Du kan allerede arbeide her?»

Han nikket som svar og tok frem ID-skiltet som han hadde hentet i løpet av den siste timen.

«Så ikke gå noen steder, Javier. Jeg kommer til å trenge litt hjelp.»

